Miet il-fundatur tar-rivista Playboy, Hugh Hefner, fl-età ta' 91 sena. Fir-rivista ta' Playboy dehru ħafna tfajliet għarwieni. Imma kont taf li f'Ottubru 1970 fuq il-Playboy dehru għall-ewwel darba t-tewmin Maltin Madeleine u Mary. Ma' Xarabank Madeleine tgħidilna li meta hi u oħtha ppużaw għal Playboy kien għad kellhom 17-il sena u kellha tiffirmalhom ommhom. "Ma nistax niggarantilek li ma gdibtilhiex għax naħseb ma kinitx taf li se nkunu mneżżgħin fih," tgħidilna Madeleine. Mary kienet uritna r-rivista li dehru fiha. "Kienet esperjenza inkredibbli. Ġejjin minn din il-gżira fejn dawn l-affarijiet lanqas wieħed kien joħlom li jsiru u ssib ruħek f'dinja kompletament differenti, ma' nies differenti u tagħmel dawn l-affarijiet differenti." Il-familja ta' Mary u Madeleine kienet toqgħod fl-istess triq ta' Lino Cassar. Lino kien ilu jġemma' r-rivisiti ta' Playboy mill-1960, minkejja li dak iż-żmien din ir-rivista ma setgħetx tidħol f'Malta minħabba ċ-ċensura. Lino jiftakar meta Mary u Madeleine kienu ħallew Malta għal-Londra. "L-ewwel marret waħda u mbagħad marret l-oħra. Peress li kienu tewmin, bilfors ġibdu l-attenzjoni." Mary kienet l-ewwel waħda li telqet. "Kelli 16-il sena meta tlaqt għaliex jiena u oħti ma stajniex naħdmu hawn Malta. Ommi kellha sitwazzjoni fil-familja li ma kinitx tippermetti illi aħna nistgħu nibqgħu hawn Malta. Kont iffortunata li l-mara ta' ħabib tagħna kienet tatni indirizz ta' aġenzja tal-immudellar," tgħidilna Mary. Din l-aġenzja tħaddem lil Mary u wara tingħaqad oħtha u mill-ewwel jibdew jaħdmu flimkien. "Bdejna naħdmu flimkien bħala tewmin. Konna novità li Londra ma kienx hemm bħalha," tgħidlna Mary. Imma kif spiċċaw fuq Playboy? "Wara li konna ftit xhur Londra ltqajna mad-direttur ta' Playboy, li kien Amerikan. Ġietu l-idea li jibgħat ir-ritratti tagħna Chicago biex jara jekk jaċċettawniex għaliex tewmin huma rari. U kienu għażluna u sibna ruħna f'Chicago,' tgħidilna Mary. Kienu stħaw meta ħadulhom l-ewwel ritratti bla ħwejjeġ? "Le. Kienet ħaġa naturali. Għedt għaliex le? Tkun qed tagħti gost lil ħaddieħor," tgħidilna Madeleine. Pero' Madeleine tgħidilna li kieku xi ħadd qalilha biex tagħmel il-pornografija ma kinitx taċċetta. Min-naħa l-oħra Mary tistqarr: "Le ma kinitx diffiċli." Mary tgħidilna li kif dehru f'Playboy, f'Malta bdew jittrattawhom bħala artisti."Kellna tipo meta konna naslu l-ajruport ta' Malta u kulħadd kien iċapċpilna," tgħidilna Mary. Imma mhux kulħadd kien jaħsibha hekk għax kien hemm ħafna Maltin li ħaduha kontrihom. "Kienu jaħsbu li għamilna xi ħaġa kattivita għaliex kienet ħaġa kontra r-reliġjon u kontra kulħadd," tispjegalna Mary. Wara l-Playboy, it-tnejn jiġu avviċinati għal film, Twins of Evil, li ma setax jidħol f'Malta. Imma l-irġiel tagħhom kif iħarsu lejn il-passat tagħhom? Filwaqt li Mary tgħidilna li żewġha mhuwiex kburi, Madeleine tgħidilna li għal żewġha kien aħjar aħjar għalih li żżewweġ waħda mit-tfajliet tal-Playboy. Lil Madeleine u lil Mary għadhom jiftakruhom bħala t-twemin li dehru fir-rivista Playboy.
FILMAT ESKLUSSIV: It-tewmin Maltin li dehru f'Playboy ta' Hefner